جب بھی کوئی میڈل ملتا ہے, وائس آف امریکہ کو یاد کرتا ہوں، شاہ حسین شاہ
جب شاہ حسین نے برمنگھم میں برونز میڈل جیتا تو میں نے ان سے بات کی تو وہ سونے کا تمغہ نہ جیتنے پر دکھی ضرور تھے لیکن آئندہ کی کامیابیوں کے لئے پر امید بھی۔
مجھے ایک خوشگوار حیرت ہوئی جب برمنگھم کامن ویلتھ گیمز میں پاکستان کے لیے کانسی کا تمغہ جیتنے والے ایتھلیٹ شاہ حسین نے کہا ’’ جب بھی کوئی میڈل ملتا ہے میں وائس آف امریکہ کو یاد کرتا ہوں‘ ‘ وائس آف امریکہ کے پروگرام "میری کہانی" میں ، ان کی شرکت کو چھ سال ہوگئے ہیں اور ان کی والدہ خدیجہ کہتی ہیں کہ ہم اکثر گھر میں بھی یہی بات کرتے ہیں کہ کیسے ایک اجںبی بچے کے لئے وائس آف امریکہ کی آواز پر لوگوں نے اپنے دلوں کو کھول دیا۔ میرے بیٹے شاہ بابا نے اس کے بعد جوڈو کے بین الاقوامی مقابلوں میں متعدد گولڈ میڈل ، سلور میڈل اور برونز میڈل جیتے ہیں۔ اور اس کی کامیابی میں آپ لوگوں کا بھی ہاتھ ہے۔ " اسی پروگرام میں شاہ حسین شاہ کے والد، حسین شاہ نے کہا تھا کہ ’لوگ اکثر مجھ سے یہ سوال کرتے ہیں کہ ایک اولمپک میڈلسٹ اور سیف گیمز میں پانچ گولڈ میڈل جیتنے والے واحد پاکستانی باکسر کا بیٹا آخر جوڈو کا کھلاڑی کیوں ہے ؟ ’اس کا جواب سیدھا سادہ ہے کہ میرا بیٹا شاہ حسین شاہ جاپان میں رہ کر باکسنگ کو اپناتا تو شاید اس کا کریئر اتنا کامیاب نہ ہوتا۔ جوڈو جاپان کا قومی کھیل ہے۔ " شاہ حسین صاف اردو تو بولتے ہی ہیں، لیکن ان کی مادری زبان کچھی ہے اور وہ گھر میں اسی زبان میں بات کرتے ہیں۔ پاکستان کئی دفعہ گئے ہیں، اپنی امی کے ساتھ حج بھی کیا ہے۔ انہیں گھر میں بننے والا پاکستانی کھانا بہت اچھا لگتا ہے، لیکن خود جاپانی کھانا بہت اچھا بناتے ہیں۔ وہ اپنے والدین کے بارے میں بڑے پیار سے بات کرتے ہیں۔ اور اب چھ سال بعد میں نے شاہ حسین سے آخری بات یہی پوچھی، کیا تبدیلی آئی زندگی میں، ایک خوش شکل کامیاب کھلاڑی کولڑکیوں کی توجہ کی کمی تو نہیں ہوگی؟ شاہ نے اس کی تردید تو نہیں کی لیکن کہا کہ امی ابو تو کئی برسوں سے شادی پر زور دے رہے ہیں، لیکن یہ میرا آخری اولمپک ہو گا، جس کے بعد میں اور کچھ کرنے کا سوچوں گا۔